14 jaar verpligte skoolonderrig voorgestelArgieffoto Die Suid-Afrikaanse Demokratiese Onderwysersvakbond (Sadtu) het die ANC se verkiesingsmanifes vir 2014 verwelkom waarin die party onder andere 14 jaar verpligte skoolonderrig voorstel. “As ŉ onderwysvakbond verwelkom ons die onderwysplanne wat in die manifes vervat is,” het die vakbond in ŉ verklaring gesê. “Die fokus op onderwysersontwikkeling beteken vir ons baie, aangesien dit die politieke toewyding wys wat noodsaaklik is vir die pad vorentoe.” Die vakbond verwelkom die ANC se toewyding om oor die volgende vyf jaar gratis onderrig op alle vlakke aan te bied, in ŉ poging om ongeletterdheid en werkloosheid uit te roei. Die manifes is Saterdag in Nelspruit, Mpumalanga, bekend gestel. Volgens die manifes wil die ANC ook twee jaar voorskoolse onderrig verpligtend maak. “Ons wil volwasse ongeletterdheid uitroei, fokus op onderwysersontwikkeling en ook die gehalte van basiese onderwys tot graad 12 verbeter,” lui die manifes. Die ANC gaan ook twee nuwe universiteite bekend stel, die FET-kolleges uitbrei en fokus op meer ondersteuning en voldoende finansiering vir leerders. Volgens die manifes sal alle gegradueerdes ook onderwerp word aan verpligte gemeenskapsdiens. “Ons hoop nie die manifes is net leë woorde op papier nie, maar ŉ werklikheid. Ons wil die beloofde ses miljoen poste sien,” het Sadtu gesê. Maroela Media wag op reaksie van die Suid-Afrikaanse Onderwysersunie (SAOU). Lees ook: ANC-manifes: Zuma sê oor grondhervorming, tenders en werkskepping Zuma: ANC-manifes is ‘wonderlik’